Predkladacia správa

„Finančné memorandum Programu cezhraničnej spolupráce Phare medzi Slovenskou republikou a Rakúskom pre rok 2002“ je predkladané na základe uznesenia vlády SR č. 600           zo dňa 9. augusta 2000. 
Finančné memorandum sa podpisuje za účelom zabezpečenia financovania projektov predložených na podporu slovensko-rakúskej cezhraničnej spolupráce. Celkový alokovaný grant v rámci programu 2002/000-642, ktorý je predmetom tohto Finančného memoranda, je  6 MEUR v rozdelení 5,0 MEUR na investičné aktivity a 1,0 MEUR na financovanie neinvestičných opatrení. Prijímatelia pomoci sa podieľajú na spolufinancovaní projektov         vo výške 2,007 MEUR. Vyčlenené finančné prostriedky Phare musia byť nakontrahované do 30. 11. 2004 a projekty ukončené do 30.11.2005.

Uvedený program cezhraničnej spolupráce sa zameriava na posilnenie regionálnej podnikateľskej podpornej infraštruktúry za účelom zavedenia inovácií do malých a stredných podnikov a na ďalší rozvoj dopravnej siete na slovensko-rakúskej hranici. V tomto rámci boli do programu zaradené a schválené dve grantové schémy a jeden veľký investičný projekt.
Investičný projekt sa zameriava na prioritu zlepšenia dopravnej infraštruktúry, prostredníctvom výstavby mosta s celkovou dĺžkou 195 m v meste Moravský Svätý Ján, ktorý bude spájať cez rieku Morava slovensko-rakúsky prihraničný región. Výstavbou mosta sa posilní hospodársky rozvoj v tomto hraničnom regióne. 
„Grantová schéma na inovačný a technologický rozvoj“ sa bude sústreďovať na posilnenie regionálnej podnikateľskej podpornej infraštruktúry prostredníctvom vybudovania technologických inkubátorov, ktoré poskytnú priestor, kvalifikované služby a financovanie pre zavedenie inovácií do malých a stredných podnikov.

Grantová schéma „Fond malých projektov“ bude zameraná na podporu spolupráce v oblasti kultúry a mládeže,  v oblasti socio-ekonomického rozvoja sa budú realizovať predovšetkým opatrenia smerujúce k rozvoju cestovného ruchu, vzdelávacích aktivít pre inštitúcie a jednotlivcov, ktorí sa  podieľajú na miestnom a regionálnom rozvoji a ďalších aktivít.
Program prebieha v úzkej súčinnosti s programom Interreg III, ktorý je realizovaný          na rakúskej časti prihraničného regiónu. Schválené projekty boli identifikované na základe priorít Spoločného programovacieho dokumentu a odsúhlasené Spoločnou komisiou pre spoluprácu, zloženou z predstaviteľov Slovenskej republiky a Rakúska.
Realizáciou programu sa ďalej prehĺbi rozsah cezhraničnej spolupráce, ktorá je v tomto regióne financovaná z programu Phare od r.1995. Cieľom projektov je riešenie rozvojových potrieb slovenskej časti prihraničného regiónu. Strategickým cieľom programu je v spolupráci s programom Interreg III vzájomné vyrovnávanie rozdielov na oboch stranách spoločnej slovensko-rakúskej štátnej hranice.
Vzhľadom na skutočnosť, že správa o projektoch programu Phare 2002 už bola predmetom rokovania vlády SR č. 887 z 21. augusta 2002 a toto memorandum je v súlade s uvedeným uznesením, materiál nebol predložený na medzirezortné pripomienkové konanie a predkladá sa na rokovanie vlády SR.